Christian Wedell-Neergaard (KF), 2005-11-24:
Jeg er enig i, at når budgetlægningen for 2006 skrider i kommunerne, må man lave en øvelse, skride ind over for de ekstraordinære stigninger og skabe nogle såkaldt retvisende budgetter for 2006.
Jeg er uenig med fru Pia Gjellerup i, at der ikke kan skabes et billede af kommunernes økonomi i 2007.
Det er jo sådan, at vi nu lægger op til en udligningsreform, og på baggrund af den udligningsreform vil der være nogle retningslinjer for økonomien og tilrettelæggelsen af økonomien for sammenlægningskommunerne, når de kommer til budgetlægningen for 2007.
Som et led i den verserende debat om uligheder mellem kommunernes økonomi har man stillet denne forespørgsel, om regeringen agter at rette op på denne uretfærdighed, således at de bedst stillede kommuner bidrager betydeligt mere til de dårligst stillede.
Jeg ved ikke, om jeg er enig i præmissen for spørgsmålet, for er der i virkeligheden blevet mere ulighed?
Nej, det er der faktisk ikke, hvis vi ser på de gennemsnitlige indkomster.
Hele landet har oplevet en større vækst, og det har betydet, at alle har fået del i opsvinget.
Er der slet ikke noget om snakken?
Jo, der er kommuner, der har oplevet en mere afdæmpet vækst end andre.
Borgerne flytter og kommer ikke tilbage, der bliver flere ældre, og selvfølgelig kan det betyde, at nogle kommuner i udkantsområderne oplever en mindre gunstig udvikling.
Vi vil derfor arbejde for, at der skabes økonomisk balance mellem kommunerne, og at der gennemføres en langsigtet ændring af de kommunale tilskuds- og udligningssystemer.
Vi ønsker, at virkningen af ændringen i byrdefordelingen udmøntes, og at der bliver fremsat forslag om disse ændringer allerede i indeværende samling.
En af Socialdemokratiets indsigelser mod kommunalreformen har været, at vi ikke kendte økonomien, og det er jo også tydeligt fremgået af debatten i dag, at økonomien er hovedbekymringen.
Det er et helt deja-vu fra debatten om kommunalreformen, hvor økonomien jo også var hovedspørgsmålet, men man må jo sige til sig selv: Er pengene forsvundet, fordi vi vil sammenlægge kommunerne?
Nej, det er de ikke.
De er fortsat til rådighed, og de steder, hvor der har været behov for at foretage en økonomisk udligning, er der oprettet diverse puljer, bl.a. til de dårligst stillede kommuner.
Det er altså noget vrøvl, at pengene ikke er til stede, og det synes jeg man må tage med i betragtning.
Jeg kan egentlig ikke forstå, at der har været fokuseret så meget på mangelen på penge.
Hvad er potentialet i den nye kommunale inddeling?
Er der slet ikke nogen, der kan se det som et projekt, der skaber nye muligheder og bedre økonomi?
Så må vi efterfølgende se på de tendenser, der præger visse udkantsområder.
Nye virksomheder lokaliserer sig i byerne og ikke på landet, og hele oplandet pendler til og fra – en tendens, man kan se på indfaldsvejene til København hver morgen – men det er jo ikke noget, der kun er et særkende for Danmark.
Ser man på de kommunale skatteprocenter, er de jo blevet mere ensartede gennem de senere år, og derudover ydes der hvert år et større balancetilskud til dækning af nye udgifter.
Vi mener derfor, man skal tage fat i det nuværende udligningssystem, når der skal laves noget nyt, men samtidig være opmærksom på den nuværende opgave- og byrdefordeling.
Det vil være forkert at lade de bedst stillede kommuner yde et betydelig større bidrag, idet de jo også skal have mulighed for at servicere deres borgere.
Regeringen har nedsat et finansieringsudvalg, og i udvalgets arbejde indgår der overvejelser om den økonomiske balance mellem kommunerne.
Udvalget vil i den nærmeste fremtid afgive en rapport, og på grundlag af dets arbejde vil der blive udarbejdet en udligningsreform.
Ulighed siger ikke os Konservative noget.
Vi er langt mere interesserede i den service, der ydes til borgerne.
Den skal naturligvis være i orden og leve op til lovgivningens krav, og det vil vi til gengæld være med til at sikre.